Sandra María Jessen var í byrjunarliði Bayer Leverkusen í dag . Ljósmynd / Bayer Leverkusen Sara Björk Gunnarsdóttir var ekki í leikmannahópi Wolfsburg sem vann þægilegan 4 : 0 - sigur gegn Sand á útivelli í þýsku 1. deildinni í knattspyrnu í dag . Sigur Wolfsburg var afar öruggur en staðan í hálfleik var 2 : 0 . Pernille Harder skoraði þrennu í leiknum og Zsanett Jakabfi skoraði fyrsta mark Wolfsburg sem er með 34 stig á toppi deildarinnar og hefur þriggja stiga forskot á Hoffenheim sem er í öðru sætinu . Þá var Sandra María Jessen í byrjunarliði Bayer Leverkusen sem fékk Essen í heimsókn . Leiknum lauk með 2 : 0 - sigri Bayer Leverkusen en Ivana Rudelic kom Leverkusen yfir á 11. mínútu og Milena Nikolic bætti við öðru marki undir lok fyrri hálfleiks og þar við sat . Söndru Maríu var skipt af velli í uppbótartíma en Leverkusen er í níunda sæti deildarinnar með 12 stig , fimm stigum frá fallsæti .